钦定古今图书集成/明伦汇编/官常典/第491卷 > 谢叔方 冯立
## 钦定古今图书集成/明伦汇编/官常典/第491卷 > 谢叔方 冯立

按《唐书敬君弘传》：隐太子之死，左右解散。其车骑将
军冯立者，有材武，叹曰：“生赖其宠，死不共难，我无以
见士大夫。”乃与巢王亲将谢叔方率兵攻元武门，殊
死斗，君弘挺身出。或曰：“‘事未可判，当按兵待变，成列
而斗可也’。不从，与中郎将吕世衡呼而进，皆战殁。立
顾其下曰：‘足以报太子矣’！”遂解兵走。君弘等败，秦府
兵不振，尉迟敬德掷巢王首示叔方，叔方下马恸，亦
出奔，明日自归。太宗曰：“义士也，置之。”俄而立又至，帝
让曰：“汝离我兄弟，罪一也；杀我将士，罪二也。何所逃
死？”答曰：“出身事主，当战之日，不知其它。”因伏地悲不
自胜。帝亦劳遣之。诏赠君弘左屯卫大将军，世衡右
骁卫将军。立已蒙贷，归语人曰：“上赦吾罪，吾当以死
报。”未几，突厥犯便桥，立引数百骑与卤薄败之咸阳。
帝喜，授广州都督。前日牧守苛肆，为蛮夷患，故数叛。
立至，不事家产，衣食弗求赢。尝见贪泉曰：“此岂隐之
所酌邪？吾虽日汲，庸易吾性哉？”遂剧饮去。在职不三
年，有惠爱，卒于官。叔方历伊州刺史，善治军，戎华爱
之。累加银青光禄大夫，徙洪、广二州都督。卒，谥曰勤。
本万年人，从巢王征讨有功，王表为“屈咥真府左军
骑”云。